钦定古今图书集成/明伦汇编/闺媛典/第103卷 > 皇清九 > 沈元复妻徐氏
## 钦定古今图书集成/明伦汇编/闺媛典/第103卷 > 皇清九 > 沈元复妻徐氏

按《德清县志》：“徐氏，新市人，适新塘民沈元复。一年，夫死，无子，舅姑皆亡。家贫，日鬻女红佐给，每终日不举火，秉节八载。或歆以富室，讽之再嫁，氏愤而呼天，啮指以誓。顺治辛丑春，贫日甚，家人悯之，益欲谋移其守。妇微闻，不语竟日，母窥其意，与共寝。是夕，伺母睡酣，潜从窗牖跃出，投于清潭而死。事闻，县令祭奠，表其门。”

===谢氏===

按《鄞县志》：谢氏幼端慧知书。年十六，从母避乱之天台，道遇土贼，尽掠其资。氏惧贼侵，先临溪而立，示将溺焉。贼欲得其金镯，氏亟取而投之溪，曰：“吾物宁付清流，岂入贼手？” 年二十二，归同里某氏，固美姿容，而某貌极丑且贫，人谓其必不相能，氏则情好甚笃。未几，夫病亡，日夜号恸几绝者再，遂以死自誓。其母常慰解之，则曰：“儿既已失所，天何乐乎有生？” 顺治甲午，有新孝廉慕其色，遣媒妁来，氏即呼号狂恸欲绝，裂媒妁衣，骂而唾之。即日冒风雨奔哭殡所。比归，大呼心痛，呕血而死。